紫石屏歌
作者：歐陽修
朝代：宋

paragraphs: 月從海底來，行上天東南。
正當天中時，下照千丈潭。
潭心無風月不動，倒影射入紫石巖。
月光水潔石瑩浄，感此陰魄來中潛。
自從月入此石中，天有兩曜分爲三。
清光萬古不磨滅，天地至寶難藏緘。
天公呼雷公，夜持巨斧隳嶄巖。
墮此一片落千仞，皎然寒鏡在玉匳。
蝦蟇白兔走天上，空留桂影猶杉杉。
景山得之惜不得，贈我意與千金兼。
自云每到月滿時，石在暗室光出簷。
大哉天地間，萬怪難悉談。
嗟予不度量，每事思窮探。
欲將兩耳目所及，而與造化爭毫纖。
煌煌三辰行，日月尤尊嚴。
若令下與物爲比，擾擾萬類將誰瞻。
不然此石竟何物，有口欲說嗟如鉗。
吾奇蘇子胸，羅列萬象中包含。
不惟胸寬膽亦大，屢出言語驚愚凡。
自吾得此石，未見蘇子心懷慚。
不經老匠先指决，有手誰改施鎸鑱。
呼工畫石持寄似，幸子留意其無謙。